望雨
作者：楊萬里
朝代：宋

paragraphs: 雲興惠山頂，雨放太湖脚。
初愁望中遠，忽在頭上落。
白羽障烏巾，衣袖已沾渥。
歸來看簷溜，如瀉萬仞壑。
霆裂大瑶甕，電縈濕銀索。
須臾水平階，花塢失半角。
定知秧疇滿，想見田父樂。
向來春夏交，旱氣亦太虐。
山川已徧走，雲物竟索寞。
雙鬢愁得白，兩膝拜將剝。
早知有今雨，老懷枉作惡。